


Pakuotės lapelis: informacija vartotojui 

Hypothiazid 25 mg tabletės 
hidrochlorotiazidas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Hypothiazid ir kam jis vartojamas
2.	Kas žinotina prieš vartojant Hypothiazid
3.	Kaip vartoti Hypothiazid
4.	Galimas šalutinis poveikis
5.	Kaip laikyti Hypothiazid
6.	Pakuotės turinys ir kita informacija

Hypothiazid yra šlapimo išsiskyrimą didinantis ir kraujospūdį mažinantis vaistas. Pirmiausia jis slopina druskos reabsorbciją inkstuose, dėl to slopinama ir vandens reabsorbcija. Tai didina šlapimo išsiskyrimą ir mažina kraujospūdį.

Kam vartojamos Hypothiazid tabletės?
Įvairios kilmės (dėl širdies, kepenų ligų) edemoms šalinti.
Dideliam kraujospūdžiui mažinti (gydoma vien hidrochlorotiazidu arba juo kartu su kitais vaistais, mažinančiais kraujospūdį).
Necukrinio diabeto sukeltam gausiam šlapimo išsiskyrimui mažinti.

Hypothiazid vartoti draudžiama
· jeigu yra alergija hidrochlorotiazidui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sunkus inkstų nepakankamumas;
· jeigu yra kepenų funkcijos nepakankamumas;
· jeigu yra tulžies stazė ar obstrukcija (tulžies ištekėjimo iš kepenų ar tulžies pūslės trukdymas);
· jeigu yra sunkus elektrolitų pusiausvyros sutrikimas;
· jeigu yra anurija (šlapimo nebuvimas).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Hypothiazid:
· jeigu Jums praeityje buvo diagnozuotas odos vėžys arba gydymo laikotarpiu ant Jūsų odos staiga atsirastų koks nors pakitimas. Taikant gydymą hidrochlorotiazidu, ypač ilgalaikį gydymą didelėmis šio vaisto dozėmis, gali padidėti tam tikrų rūšių odos ir lūpos vėžio (nemelanominio odos vėžio) rizika. Vartodami Hypothiazid, saugokite savo odą nuo saulės ir ultravioletinių spindulių;
· jeigu sergate sunkiomis smegenų ar širdies kraujagyslių ligomis;
· jeigu yra šlapimo rūgšties apykaitos sutrikimų (sergate podagra);
· jeigu sergate kepenų bei inkstų ligomis;
· jeigu sergate cukriniu diabetu (gali prireikti keisti vaistų nuo diabeto dozę);
· jeigu sergate sistemine raudonąja vilklige;
· jeigu yra ar anksčiau buvo padidėjusio jautrumo šviesai reakcijų;
· jeigu praeityje pavartojus hidrochlorotiazido, Jums pasireiškė kvėpavimo ar plaučių veiklos sutrikimų (įskaitant plaučių uždegimą ar skysčio susidarymą juose). Jeigu pavartojus Hypothiazid Jums pasireikštų stiprus dusulys arba kvėpavimo sunkumų, nedelsdami kreipkitės medicininės pagalbos.

Jeigu Jūs vartojate Hypothiazid tablečių, perspėkite kiekvieną gydytoją, nes dėl to gali pakisti laboratorinių tyrimų rodmenys.

Vaisto vartojant ilgai arba didelėmis dozėmis, gydytojas gali atlikti laboratorinius tyrimus.
Ilgą laiką vartojant šį vaistą, papildomai reikia vartoti kalio bei magnio.
Rekomenduojama valgyti daug kalio turinčio maisto (vaisių, daržovių ir pan.). Paklauskite apie tai gydytojo.

Hypothiazid gali sukelti neįprastą reakciją, pasireiškiančią regos susilpnėjimu ir akių skausmu. Tai gali būti skysčio susikaupimo akies kraujagysliniame dangale (tarp gyslainės ir skleros) arba akispūdžio padidėjimo simptomai, jų gali atsirasti per kelias valandas arba savaites nuo Hypothiazid vartojimo pradžios. Negydoma tokia būklė gali sukelti negrįžtamą apakimą. Jei Jums anksčiau buvo pasireiškusi alergija penicilinui ar sulfamidui, minėto poveikio atsiradimo rizika yra didesnė. Jūs turite nutraukti vaisto vartojimą ir ieškoti skubios medicininės pagalbos.

Kiti vaistai ir Hypothiazid
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Kitus vaistus galima vartoti tik tuomet, jei juos paskyrė gydytojas. Kartu vartojami vaistai gali sąveikauti ir jų poveikis keistis. 

Ypač svarbu pasakyti gydytojui arba vaistininkui, jei vartojate toliau išvardytų vaistų.
· Alkoholis, migdomieji vaistai, narkotiniai analgetikai ir antidepresantai.
· Antidiabetiniai vaistai (geriamieji vaistai ir insulinas). Gali reikėti koreguoti tokių vaistų dozę.
· Vaistai nuo širdies ligų (pvz., chinidinas, hidrochinidinas, dizopiramidas, amjodaronas, sotalolis, dofetilidas, ibutilidas, bepridilis, digoksinas, beta blokatoriai, diazoksidas, metildopa).
· Vaistai nuo psichinių sutrikimų (pvz., tioridazinas, chlorpromazinas, levomepromazinas, trifluoperazinas, ciamamazinas, sulpiridas, sultopridas, amisulpridas, tiapridas, pimozidas, haloperidolis, droperidolis).
· Vaistai nuo virškinimo trakto sutrikimų (pvz., cisapridas, difemanilis).
· Antimikrobinės medžiagos (į veną vartojamas eritromicinas, pentamidinas).
· Halofantrinas (vartojamas gydant maliariją).
· Terfenadinas, mizolastinas (vartojami alerginėms būklėms gydyti).
· Į veną vartojamas vinkaminas (vaistas nuo tam tikrų nervų sistemos sutrikimų).
· Kolestiraminas ir kolestipolio dervos (vartojama geltai gydyti).
· Vaistas nuo grybelių infekcijos amfotericinas B (leidžiamas), kortikosteroidai (vartojami reumatinėms ir alerginėms būklėms gydyti), AKTH arba kalcitoninas (hormonai) arba vidurių laisvinamieji vaistai.
· Adrenalinas (vartojamas alerginėms būklėms gydyti ir gaivinimui).
· Raumenis atpalaiduojantys vaistai (pvz., tubokurarinas).
· Litis (vartojamas nuo tam tikrų psichikos sutrikimų).
· Amantadinas (vaistas, vartojamas Parkinsono ligai gydyti).
· Vaistai, skirti podagros gydymui (probenecidas, sulfinpirazonas ir alopurinolis).
· Anticholinerginiai vaistai (pvz., nuo kvėpavimo sutrikimų).
· Priešvėžiniai vaistai (pvz., ciklofosfamidas, metotreksatas, kuris taip pat vartojamas reumatinėms ligoms gydyti).
· Acetilsalicilo rūgštis, nesteroidiniai vaistai nuo uždegimo (pvz., ibuprofenas).
· Ciklosporinas (imuninę sistemą slopinantis vaistas, vartojamas persodinto organo atmetimo profilaktikai).
· Kalcio druskos.
· Karbamazepinas (vaistas nuo epilepsijos).
· Geriamieji antikoaguliantai (kraujo krešėjimą slopinantys vaistai).
· Jodo kontrastiniai vaistai (vartojami vaizdiniams tyrimams).
Vartojant Hypothiazid kartu su jodo kontrastiniais vaistais gali pakisti tyrimų rezultatai. Prieš atliekant prieskydinės liaukos tyrimą, gydytojas nurodys vaisto vartojimą nutraukti.

Hypothiazid vartojimas su maistu ir gėrimais
Vaisto vartojimo laikotarpiu negerti alkoholinių gėrimų. 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Paprastai nėštumo atveju gydytojas rekomenduoja vartoti kito vaisto vietoj Hypothiazid, kadangi jo nėštumo laikotarpiu vartoti nerekomenduojama. Hypothiazid prasiskverbia pro placentą, todėl jo vartojimas po trečiojo nėštumo mėnesio gali sukelti žalingą poveikį vaisiui ir naujagimiui.

Žindymo laikotarpis
Jeigu maitinate ar planuojate pradėti maitinti krūtimi, turite apie tai pasakyti savo gydytojui. Krūtimi maitinančioms moterims Hypothiazid vartoti nerekomenduojama.

Vairavimas ir mechanizmų valdymas
Vairuoti ir valdyti mechanizmų negalima gydymo pradžioje. Vėliau gydytojas individualiai nuspręs, ar galite vairuoti ir valdyti mechanizmus.

Hypothiazid sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Dozė parenkama individualiai ir vartojama prižiūrint gydytojui. 

Tablečių geriama po valgio. 

Suaugę žmonės ir vyresni kaip 12 metų paaugliai 
Įprastinė dozė – 25–100 mg per parą, priklausomai nuo organizmo reakcijos į vaistą ir vartojimo tikslo. Didžiausia paros dozė – 100 mg.

Vartojimas vaikams iki 12 metų
Hypothiazid skiriamas vaikams, galintiems praryti tabletes. 
Vidutinė paros dozė – 1–2 mg/kg kūno svorio. Neviršyti 100 mg paros dozės. 

Pacientams, kurių inkstų funkcija sutrikusi 
Jeigu yra sunkus inkstų funkcijos sutrikimas, vartoti negalima. 
Jeigu pacientų, kurių inkstų funkcija sutrikusi, kreatinino klirensas yra ≥ 30 ml/min., dozės keisti nereikia. Gydymo metu Jūsų gydytojas periodiškai turėtų tirti inkstų funkciją. 

Pacientams, kurių kepenų funkcija sutrikusi 
Pacientams, sergantiems kepenų funkcijos nepakankamumu, vartoti negalima. 

Jeigu manote, kad Hypothiazid veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Hypothiazid dozę
Gali pasireikšti smarkus širdies plakimas, silpnumas, galvos sukimasis, sumišimas, sąmonės sutrikimas, jutimų sutrikimas, pykinimas, vėmimas, troškulys, šlapinimosi sutrikimas, pakisti laboratorinių tyrimų rodmenys.

Perdozavus vaisto būtina nedelsiant kreiptis į gydytoją arba į artimiausios ligoninės skubios pagalbos skyrių.

Pamiršus pavartoti Hypothiazid
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· viršutinės pilvo dalies skausmas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· baltųjų kraujo ląstelių, vadinamų leukocitais, kiekio kraujyje sumažėjimas, grūdėtųjų leukocitų kiekio sumažėjimas, kraujo plokštelių, vadinamų trombocitais, kiekio kraujyje sumažėjimas, mažakraujystė;
· ūminis kvėpavimo sutrikimas (pasireiškia stipriu dusuliu, karščiavimu, silpnumu ir sumišimu).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· odos ir lūpos vėžys (nemelanominis odos vėžys);
· apetito stoka (anoreksija), kalio, natrio, magnio kiekio sumažėjimas kraujyje, hipochloreminė alkalozė, kuri pasireiškia burnos džiūvimu, troškuliu, nuotaikos ir psichikos pakitimais, raumenų mėšlungiu ar skausmu, pykinimu, vėmimu, nuovargiu ir silpnumu (hipochloreminė alkalozė gali sukelti sąmonės sutrikimus ar kepenų komą), kalcio kiekio padidėjimas kraujyje, cholesterolio koncentracijos ir trigliceridų koncentracijos kraujyje padidėjimas, padidėjęs šlapimo rūgšties kiekis kraujyje ir podagros priepuoliai pacientams, kuriems anksčiau ligos simptomų nebuvo, cukrinis diabetas, sutrikusi gliukozės apykaita organizme, padidėjęs cukraus kiekis kraujyje;
· kasos uždegimas, seilių liaukų uždegimas, pykinimas, vėmimas, viduriavimas, vidurių užkietėjimas;
· raumenų silpnumas, mėšlungis ar skausmas;
· gelta (odos ir akių baltymų pageltimas), tulžies pūslės uždegimas;
· širdies ritmo sutrikimai, retas širdies plakimas;
· kraujospūdžio kritimas keičiant kūno padėtį į vertikalią (ortostatinė hipotenzija), kraujagyslių uždegimas (vaskulitas, nekrozinis angitas);
· apsnūdimas, nervingumas, nuotaikos permainos;
· alpulys, galvos sukimasis, galvos skausmas, svaigulys, minčių susipainiojimas, parestezija (tariamieji jutimai, pvz., skruzdžių bėgiojimo), traukuliai;
· praeinantis regėjimo sutrikimas, būsena, kai visi daiktai atrodo geltoni (ksantopsija), regos pablogėjimas ir akių skausmas (galimi skysčio susikaupimo akies kraujagysliniame dangale (tarp gyslainės ir skleros) arba ūminės uždaro kampo glaukomos ir (arba) ūminės trumparegystės požymiai);
· išbėrimas, dilgėlinė, rožinis bėrimas, toksinė epidermio nekrolizė, Stivenso-Džonsono sindromas, jautrumo šviesai padidėjimas;
· anafilaksinės reakcijos (sunkios padidėjusio jautrumo reakcijos), gyvybei pavojingas šokas;
· intersticinė pneumonija (specifinis plaučių uždegimas), kvėpavimo sutrikimo sindromas (įskaitant plaučių uždegimą ir plaučių pabrinkimą);
· padidėjęs gliukozės kiekis šlapime, inkstų funkcijos sutrikimas, intersticinis nefritas (specifinis inkstų uždegimas);
· sumažėjęs lytinis pajėgumas;
· troškulys, nuovargis.

Jeigu atsirado alergijos simptomų, yra dažnas pulsas, sumažėjo šlapimo išsiskyrimas, reikia nutraukti vaisto vartojimą ir kiek galima greičiau kreiptis į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.
Laikyti gamintojo pakuotėje, kad vaistas būtų apsaugotas nuo šviesos.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 

Hypothiazid sudėtis
· Veiklioji medžiaga yra hidrochlorotiazidas. Vienoje tabletėje yra 25 mg hidrochlorotiazido.
· Pagalbinės medžiagos yra magnio stearatas, želatina, talkas, kukurūzų krakmolas, laktozė monohidratas.

Hypothiazid išvaizda ir kiekis pakuotėje
Tabletės yra baltos, apvalios, vienoje jų pusėje yra įspausta vagelė, o kitoje pusėje įspausta didžioji raidė „H“.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.
20 tablečių PVC ir aliuminio lizdinės plokštelės.


Registruotojas ir gamintojas
Registruotojas 
Sanofi Winthrop Industrie
82, avenue Raspail
94250 Gentilly
Prancūzija

Gamintojas
Opella Healthcare Hungary Ltd.
(Opella Healthcare Hungary Limited Liability Company)
2112. Veresegyház 
Lévai u. 5
Vengrija

arba

SANOFI-AVENTIS Zrt.
Campona u. 1. (Harbor Park)
1225 Budapest
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Swixx Biopharma“
Bokšto g. 1-3
LT-01126 Vilnius
Lietuva
Tel.: +370 5 236 9140

Šis pakuotės lapelis paskutinį kartą peržiūrėtas 2023-07-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/ 

